Ympäristöministeriö

Ympäristöministeriön lausuntopyyntö 26.1.2016 dnro YM16/400/2012

Lausunto ympäristönsuojelulain uudistamishankkeen kolmannen vaiheen ehdotuksista

Ympäristöministeriö on viitekohdassa mainitussa kirjeessä pyytänyt lausuntoa ympäristönsuojelulain uudistushankkeen viimeisen vaiheen kolmesta ehdotuksesta. Projektin 1 ehdotus koskee lupamenettelyn sujuvoittamista erityisesti asianosaisten kuulemisen ja osallistumisoikeuden varaamisen osalta. Projektin 7 ehdotus koskee ympäristönsuojelulain mukaisten luvanvaraisten laitosten luetteloa, niiden luvanvaraisuuskynnystä, rekisteröintikynnystä ja viranomaistoimivaltuuksia. Projektin 6 ehdotus koskee eläinsuojia koskevaa sääntelyä.

Puolustusministeriö toteaa lausuntonaan kunnioittavasti seuraavan.

Ympäristönsuojelulain 4 §:ssä säädetään, että ympäristönsuojelulaki ei sovelleta sellaiseen puolustusvoimien toimintaan, jossa lain soveltaminen vaarantaisi valtakunnan turvallisuuden tai huoltovarmuuden eikä erityisesti sotilaskäyttöön tarkoitettujen tai valtakunnan keskeisten turvallisuusetujen turvaamiseen tai valvontaan liittyviin aineisiin ja kalustoihin. Lisäksi lain 50 §:ssä säädetään puolustusvoimia koskevista poikkeuksista luvan myöntämisen edellytyksistä.

Muuten puolustusvoimat hakee ympäristön pilaantumisen vaaraa aiheuttaville toiminnoille ympäristölupaa ympäristönsuojelulain 27 - 30 §:n nojalla. Tyypillisimpiä luvanvaraisia toimintoja puolustusvoimissa ovat ampumaradat (n. 40 kpl), polttoaineen jakeluasemat (yhteensä noin 50 kpl, joista noin 20 on luvanvaraisia kohteita), eräät harkinnanvaraiset toiminnot (esim. ampuma- ja harjoitusalueet) sekä eräät tulkinnanvaraisesti lupavelvolliset toiminnot (esim. varasto/varikkoalueet).

**Projekti 1**

Puolustusministeriö pitää yleisesti ottaen myönteisenä kehityksenä sitä, että lupaprosesseja selkeytetään ja kevennetään. Tärkeänä pidetään sitä, että suunnitellut kevennykset ja selvennykset kirjataan lakiin. Viranomaisten työtapojen ja sisäisten prosessien muuttaminen ei riitä haluttavien vaikutusten saamiseen.

Yksittäisistä ehdotuksista olennaisimpia ovat sähköisen asioinnin parantaminen erityisesti asiakasnäkökulma huomioon ottaen sekä viranomaisten yhdistäminen ja valtakunnallinen toimivalta. Nämä ovat kannatettavia ehdotuksia.

Sähköinen asiointi on avainasemassa lupapalveluiden nopeuttamisessa ja selkeyttämisessä sekä asiakasystävällisyyden parantamisessa. Sähköistä palvelu tulisi kehittää laajemminkin yhden luukun periaatteen- työryhmän työ huomioon ottaen. Hyötynä olisi tällöin erityisesti se, että asiakkaan ei tarvitsisi toimittaa samaa tietoa kuin yhden kerran, jonka jälkeen tiedot olisivat kaikkien käsittelevien viranomaisten käytössä sähköisessä järjestelmässä. Huomion arvoista on, että myös neuvontaa voi olennaisesti tehostaa ja parantaa asiakaslähtöisesti suunnitellun sähköisen asiointijärjestelmän avulla.

Projektiryhmä ehdottaa, että valtion lupaviranomaisen (aluehallintovirasto) ja valtion valvontaviranomaisen (elinkeino-, liikenne- ja ympäristökeskus) tehtävinä olevat ympäristölupien käsittely ja ympäristölupien valvonta sijoitetaan tulevassa valtion aluehallinnon uudistuksessa samaan viranomaiseen. Ehdotettu viranomaisten yhdistäminen ja valtakunnallinen toimivalta on kannatettavaa. Se mahdollistaisi sen, että puolustusvoimien toiminnan erityispiirteisiin (esimerkiksi salassapitovelvollisuudet) erikoistuneet asiantuntijat keskittyisivät, toimisivat valtakunnallisesti ja voisivat kasvattaa erityisosaamistaan.

Raportissa käsitellään myös käsittelyaikoja ja ehdotetaan, että lupamenettelyiden pullonkaulat tunnistetaan ja tämän pohjalta kehitetään asiakaslähtöisesti menettelyitä niin, että käsittelyaikoja saadaan lyhennettyä. Puolustusministeriö ehdottaa, että lupaprosessin kestolle harkittaisiin asetettavaksi määräajat.

Lisäksi puolustusministeriö kannattaa raportissakin mainittua, oikeusministeriön ja ympäristöministeriön valmistelemaa ympäristönsuojelulain muutoksenhakujärjestelmän uudistamista niin, että muutoksenhaku korkeimpaan hallinto-oikeuteen edellyttäisi valituslupaa, koska muutos lyhentäisi lupahakemusten käsittelyaikoja.

**Projekti 7**

Projekti tarkasteli ympäristönsuojelulain liitteen 1 taulukon 2 toimintojen luvanvaraisuutta ja niiden luvanvaraisuuden keventämismahdollisuuksia. Projekti ehdottaa, että ympäristönsuojelulain mukainen luvanvaraisuus poistetaan ympäristönsuojelulain liitteen 1 taulukon 2 toiminnoilta, joiden ympäristövaikutukset ja valvonnan järjestäminen voidaan ottaa huomioon ja säätää niistä jossakin toisessa ennakollisessa menettelyssä.

Puolustusministeriö kannattaa ehdotuksena projektiryhmän tunnistamien seuraavien puolustushallinnon toimintaan liittyvien toimintojen ympäristöluvanvaraisuuden poistamista:

* kohta 5e) Muu polttonesteiden tai terveydelle tai ympäristölle vaarallisen nestemäisen kemikaalin varasto, jossa voidaan varastoida tällaista kemikaalia vähintään 100 m3.
* Toiminnot, joiden merkittävimmät päästöt ovat jätevesipäästöjä ja jos jätevedet johdetaan liitteen 1 taulukoiden 1 tai 2 kohdassa 13c) tai liitteen 1 taulukon 2 kohdassa 13d) tarkoitetulle ympäristöluvanvaraiselle jätevedenpuhdistamolle, jonka kapasiteetti vastaa 2 000 asukkaan jätevesien käsittely-kapasiteettia tai on muuten riittävä eivätkä jätevedet sisällä valtioneuvoston asetuksessa vesiympäristölle vaarallisista ja haitallisista aineista tarkoitettuja aineita tai muitakaan vastaavia aineita. Mahdollisesti soveltuva: 9d) vesipesula
* kohta 12 c) yli 50 linja-auton varikko tai yli 50 linja-auton tai kuorma-auton varikko tai vastaavan kokoinen työkonevarikko

tai rekisteröintimenettelyyn tai vielä kevyempään valvonnalliseen ilmoitusmenettelyyn siirtämistä ympäristönsuojelulain osalta:

* Kohta 5d) nestemäisten polttoaineiden jakeluasemat (kuten erilliset lentopetrolin tai työkonevarikoiden jakelupisteet, joissa polttonestesäiliöiden kokonaistilavuus on vähintään 10 m3)

Lisäksi kannatettava on ehdotus pohjavesialueen ulkopuolella sijaitsevien kemikaaliturvallisuuslain mukaisten laajamittaisten kemikaali- ja polttoainevarastojen ympäristöluvanvaraisuudesta luopuminen tapauksissa, joissa toiminnot ovat muuten kemikaaliturvallisuuslain mukaisen lupamenettelyn piirissä, mutta joilta vaaditaan ympäristölupaa ainoastaan kemikaalien varastoinnin takia. Mahdollisten muutosten osalta tulee huomioida, että puolustusvoimien toimialalla kemikaaliturvallisuuslain mukaisen luvan myöntävä taho on TUKESin sijasta puolustusvoimien pääesikunnan tekninen tarkastusosasto.

Puolustusministeriö pitää hyvänä myös ehdotusta jatkotyöstä, jossa selvitettäisiin voitaisiinko joidenkin ampumaratojen luvanvaraisuutta muuttaa laukausmäärän, sijaintipaikan (etäisyys haitankärsijöistä) tai aselajin mukaan.

Puolustushallinto pitää ympäristöasioissa tärkeänä ennalta varautumisen periaatetta eli että ympäristöriskit pyritään minimoimaan etukäteen.

**Projekti 6**

Projekti koskee eläinsuojia koskevan luvanvaraisuuden keventämistä. Ehdotuksilla ei ole vaikutuksia puolustusvoimien toimintaan.

Puolustusministeriöllä ei ole muuta huomautettavaa ehdotuksista.

Kansliapäällikkö Jukka Juusti

Esittelijä Inka Lilja

|  |  |
| --- | --- |
|  |  |
|  |  |
| Tiedoksi | Pääesikunta, oikeudellinen osasto  PLM yhdyskunta- ja ympäristöyksikkö |